45. ZAGREBAČKI SALON

vizualne umjetnosti

Rok za prijavu: 8.3.2010.

Organizacijski odbor 45. zagrebačkog salona u sastavu: Krešimir Partl (Ministarstvo kulture), Vlasta Gracin (Grad Zagreb), Slavomir Drinković (ALU), Dafne Berc (UHA), Ivana Bakal (ULUPUH), Ira Payer (HDD), Nemanja Cvijanović, Željko Kipke, Josip Zanki, Fedor Vučemilović, Branko Franceschi (HDLU)

Raspisuje

Natječaj  za 45. ZAGREBAČKI SALON „Tržište“

Pravo na odaziv imaju vizualni umjetnici svih generacija i umjetničkih disciplina sa stalnim prebivalištem u Republici Hrvatskoj. Prijaviti se može 1 umjetničko djelo producirano nakon 2007. godine.

 Prijava treba sadržavati:

- digitalni prikaz umjetničkog djela rezolucije 300 dpi u jpg, gif ili tiff formatu

- kratki životopis umjetnika na hrvatskom i engleskom jeziku sa navedenim kontaktima (adresa, mobitel, e-mail)

Izložba je prodajna. HDLU pridržava sva prava za korištenje predanih materijala u svrhu promidžbe Salona u svim medijima te katalogu, pozivnici i web stranicama Salona. Predani materijali mogu se preuzeti u Tajništvu HDLU nakon otvaranja Salona. HDLU ne preuzima obvezu vraćanja predanih materijala poštom. HDLU ne preuzima obvezu produkcije i opreme umjetničkih djela. HDLU ne preuzima obvezu i trošak dostave i povrata umjetničkih djela.

45. zagrebački salon održat će se od 8. - 30. 5. 2010. godine. Radove će ocjenjivati međunarodni žiri. Neprihvaćeni radovi bit će zajedno sa svim podacima o autoru predstavljeni na kompjutorskoj stanici u izložbenom prostoru.

Prijave moraju biti dostavljene zaključno do 8.3.2010. godine na adresu HDLU, Trg žrtava fašizma bb, 10000 Zagreb. Naknadno prispjele prijave i nepotpune prijave neće se razmatrati.

Tema:

45. zagrebački salon izbjeći će format tipične reprezentativne izložbe uvjetovane kustoskim konceptom. Umjesto toga želja Inicijalnog i Organizacijskog odbora te Upravnog odbora HDLU je da Salon posluži kao platforma za istraživanje, diskusiju i provjeru statusa tržišta umjetnina kao primarnog strukturnog problema korpusa nacionalne vizualne umjetnosti. Stoga će Salon kompleksnom prodajnom izložbom koja će obuhvatiti sve vidove suvremene umjetničke produkcije u nacionalnom obimu, potaknuti dijalog o ključnim problemima tržišta (crno tržište, autorska prava, sudjelovanje na međunarodnom tržištu umjetnina, odnos postojećih privatnih galerija i umjetnika, iskustva uspješnih tranzicijskih zemalja, iskustva razvijenog tržišta i slično), pružiti funkcionalni model legalne prodaje umjetnina te predočiti mogućnost zagrebačkog sajma umjetnina. Popratni programi uključuju javne tribine, ekspertne skupine i predavanja o tržišnim modelima u tranzicijskim zemljama i na razvijenom internacionalnom tržištu. Popratni programi sagledat će problem s aspekta, umjetnika, galerista, kupaca/kolekcionara, institucija, te razvijati međusektorski dijalog i pronalaženje zajedničkih interesa.

Tema će u slijedu obuhvatiti 30. Salon mladih i Recentnu izložbu. Manifestacije se pretapaju jedna u drugu razvijajući opću problematiku kroz specifičnu problematiku područja manifestacije. Svaka manifestacija zadržava svoj distinktni profil i budžet.

Više na. <http://www.hdlu.hr/2010/02/01/45-zagrebacki-salon-natjecaj/>